《白沙祠堂》
明代·郑铭

昆仑万丈来白龙，一亩中有仙人宫。草色犹馀楚云碧，莲花别作濂溪红。

客星无光尘梦远，凤鸟不来吾道穷。至今寂寞古祠下，薰人依旧自春风。

作者简介：广平府邯郸人。天顺八年进士。授监察御史。成化二年，巡山海关，继巡陕西茶马，皆有清政。寻按苏松，击贪暴，奖善良，升山东按察司副使。以性不阿比，为宦官所谮，左迁山西参议。后得直，擢本省右布政使。以老乞归卒。